Kristian Pihl Lorentzen (V), 2010-02-04:
Socialistisk Folkeparti foreslår jo, at der på alle seks- eller ottesporede motorveje reserveres to vejbaner til kørsel med elbiler, hybridbiler, brintbiler eller køretøjer med mere end én person, herunder busser.
Desuden foreslår SF, at staten skal forbedre mulighederne for at finde en samkørselsmakker via internettet.
Venstre er fuldstændig enig i, at samkørsel er en rigtig god idé, der sparer brændstof og giver kortere bilkøer på vejene.
Glædeligvis findes der allerede en række gode muligheder for at finde sig en makker på nettet, og her tænker jeg ikke kun på datingsider, jeg tænker også på samkørsel.
Der er gode links direkte fra Vejdirektoratets hjemmesider til en række relevante samkørselsportaler, og Venstre ønsker derfor ikke at bruge skattekroner på at lave yderligere statslige tiltag på dette område.
Også her har vi stor tillid til, at den enkelte borger eller grupper af borgere i forening kan tænke selv og tage et initiativ.
Så er der forslaget om at reservere plads på motorvejene til specielle grønne køretøjer.
Hvis jeg sådan skulle være lidt drilsk, det er jeg jo ikke, men hvis jeg skulle være i drillehumør, ville jeg måske sådan fundere lidt over, om det var en opfordring fra SF til, at vi laver flere seks- eller ottesporede motorveje, så vi virkelig kunne få fart på det her forslag.
Det er det måske ikke, men i hvert fald vil jeg slå fast, at det er en rigtig dårlig idé, fordi vi derved spilder værdifuld vejkapacitet til skade for miljøet, til skade for økonomien og med mere spild af folks livstid.
Det er også et faktum, at vi kun har knap 90 km motorvej i Danmark med seks vognbaner eller mere, altså en forsvindende lille strækning samlet set.
Også af den grund er det meget uklogt at iværksætte regler og ressourcekrævende kontrol af regler vedrørende brug af de rådige vejbaner.
Sådanne løsninger kan godt være relevante i andre lande, hvor man har en utrolig veludbygget infrastruktur – det kunne f.eks. være USA, hvor man har en meget stor vejkapacitet og mange flere vejbaner – men ikke i Danmark, hvor vi er nødt til at satse på at udnytte den rådige kapacitet
bedst muligt.
I øvrigt savner jeg i SF's forslag oplysning om, hvad det egentlig er for en vejbane, man skal benytte.
Det er et åbent spørgsmål.
Og hvordan skulle det her egentlig kontrolleres i praksis?
Det savner jeg også et forslag om.
I Venstre anerkender vi bilen som et uundværligt transportmiddel for rigtig mange danskere.
Vi har med trafikaftalerne fra 2009, hvor SF jo var med, iværksat masser af gode initiativer, der vil fremme den kollektive trafik og cyklismen.
Vi har sat rigtig mange penge af til det.
Alligevel vil der også i 2050 være brug for masser af biler i det danske samfund, fordi den kollektive trafik aldrig vil kunne dække alle familiers behov, specielt de familier, der bor uden for de større bysamfund.
På den baggrund skal vi selvfølgelig satse på, at fremtidens biler bliver mere energieffektive, kører på alternative drivmidler som f.eks. el, brint eller biobrændstof.
Den udvikling har vi allerede skudt i gang, som også ministeren var inde på, med en række iværksatte initiativer.
Eksempelvis er der i Center for Grøn Transport afsat hele 200 mio. kr. til forsøg med ny miljøvenlig teknologi.
Jeg ser meget frem til, at vi får skabt et overblik over den rådige teknologi, så vi kan træffe politisk beslutning om en samfundsøkonomisk og miljømæssigt forsvarlig vej mod en grønnere transport.
Så vil jeg også godt sige, at det jo ikke kun er statsmagtens opgave at fremme en grønnere transport.
Vi har altså også hver især som borgere et ansvar, et ansvar for f.eks. at vælge samkørsel, et ansvar for f.eks. at købe en mere energirigtig bil, et ansvar for at køre ecodriving, økonomikørsel, så det er altså ikke kun statsmagten, der kan og skal iværksætte en hel masse.
Samlet set vurderer Venstre, at dette forslag fra SF vil have en skadelig effekt på miljøet og på Danmarks økonomi.
At reservere vejbaner til bestemte kategorier af biler vil medføre en dårlig udnyttelse af vores motorvejskapacitet.
Det vil medføre længere bilkøer med deraf følgende øget forurening, øget tidsspilde for pendlerne og store økonomiske tab for samfundet.